שמיל בן ארי

ביוגרפיה

נולד בשם שמעון בן-הרוש בעיר אוג'דה שבמרוקו. בשנת 1956 עלה ארצה עם משפחתו לישראל. לאחר שרותו הצבאי למד בבית הספר למשחק "בית צבי". בשנת 1985 השתתף בדרמת הטלוויזיה לחם. בשנת 1992 השתתף בסרטו של אסי דיין "החיים על פי אגפא". בשנת 1993 שיחק ב"נקמתו של איציק פינקלשטיין", ובסרט האמריקאי "חום כלא".
בשנת 1994 השתתף בסרטו של אסי דיין "שמיכה חשמלית ושמה משה", ועל משחקו זכה בפרס אופיר על משחק ראשי. בשנת 1995 שיחק בסרטו של שבי גביזון "חולה אהבה בשיכון ג'", זוכה פרס האופיר. ב-1996 שיחק ב"לילה לבן", שזכה בפרס מיוחד בפסטיבל קאן, וכן בסדרה "קפה פריס" וב"קמפיין". באותה שנה השתתף בסרטו של עמרי לוי "חול".
בשנת 1997 השתתף בסדרת הטלוויזיה של חיים בוזגלו "מרחב ירקון" ובסדרה "קו 300". ב-1998 שיחק בסרטים "באזז" ו"אגדת האיש ששתק", ובסדרת הטלוויזיה "טירונות". ב-1999 הופיע בסדרת הטלוויזיה זוכת פרס פסטיבל ירושלים ופרס מסך הזהב "זינזאנה". באותה תקופה שיחק ב"אחרי המלחמה" וב"כלבים לא נובחים בירוק". כן שיחק בסרט הילדים "אבא עושה בושות".
בשנת 1999 שיחק בסרט זוכה פרס האופיר "החברים של יאנה", וב-2002 בסרט הטלוויזיה "אבאל'ה". ב-2003 שיחק בסרטו של שבי גביזון "האסונות של נינה". באותה שנה השתתף בסדרת הטלוויזיה "מעורב ירושלמי"; על משחקו הדרמטי בסדרה קיבל את פרס האקדמיה לטלוויזיה.
ב-2004 שיחק בסרט "אהבה קולומביאנית", ועל משחקו היה מועמד לפרס אופיר. באותה שנה שיחק בסרט הטלוויזיה "הילד של דיאנה" ובמיני סדרה "לב על הקרח" ודיבב את דון לינו בסרט תפוס ת'כריש וגם דיבב שתי דמויות בדרגון בול. בשנת 2005 הופיע בסרט "לך, תחייה ותהיה".
השתתף בהצגות התיאטרון "גשם שוטף" בתיאטרון באר שבע, "משרתם של שני אדונים" ו"ג'ונגל הערים" בתיאטרון החאן, "פאנשן", "ילדי הירח", "אדם הוא אדם" ו"יוליוס קיסר" בקאמרי, וב"אחד משלנו" ו"המלך" בתיאטרון בית ליסין. כמו כן השתתף בהצגת הילדים "שמוליק של זהרה". בשנת 2006 השתתף בהצגה "הצנזור" בתיאטרון חיפה.
בשנת 2008 שיחק בסרטו של רשף לוי "איים אבודים" ועל משחקו שם זכה בפרס אופיר לשחקן המשנה הטוב ביותר. בשנה זו הוא גם דיבב את מאסטר שיפו בקונג פו פנדה ודיבב דמויות נוספות בסרטים בולט ופוקה. כן שיחק באותה שנה בסדרת הטלוויזיה "המקום".
בשנת 2009 השתתף בן ארי בסדרה "חצויה" בה גילם את דמותו של פאתון, ערפד בן 100 שנה שרוצה לרשת את תפקיד הנביא מידי אחיו הגדול ארדק. ב-2010 השתתף בסרט הקומדיה "חצי טון ברונזה" שהוקרן ב-VOD, וכן בסרטו של חיים בוזגלו "כבוד" לצד זאב רווח, לירון לבו, עמוס לביא, מורן אטיאס ונטלי עטיה ודיבב את צ'אקלס הליצן בצעצוע של סיפור 3.
ב-2011 ו-2012 שיחק בתפקיד הראשי בהצגת כי בנו בחרת של יוכי ברנדס בתיאטרון הבימה.
ב-2011 השתתף בן ארי בסדרה "אליפים" על פי ספרה של אסתר שטרייט-וורצל ודיבב שוב את מאסטר שיפו בקונג פו פנדה 2. החל משנת 2012 מגלם את מורדוך הגדול בסדרת המתח של ערוץ 2 "המיוחדת" לצידם של יעל שרוני ועפר שכטר.
ב"יללת הזאבים", סרט הטבע העלילתי הראשון מסוגו בארץ שיצא בשנת 2013, דיבב בקולו את הסרט.
ב-2015 שיחק את דמותו של הרב לב, ראש "המרכז למרשת ירושלים", בסדרת המתח האמריקאית "דיג" של גידי רף.
ב-2015 שיחק את דמותו של מוטק'ה בסדרה ג'וני ואבירי הגליל וכן בתפקיד ראש הממשלה בדרמה בני ערובה שמשודרת בערוץ 10.
ב-2016 החל לשחק בתפקיד משני בסדרה "מטומטמת", אשר שודרה ב-HOT.
ב-2017 שיחק בסרטו של שבי גביזון "געגוע".
בשנת 2018 שיחק בסדרה "מלכות" ששודרה בהוט.
ב-2019 הופיע בתפקיד משנה בסרט "בשורות טובות" של הבמאי ארז תדמור. כמו כן, הופיע בסדרה "הנערים" בתפקיד עורך דינו של אחד הנערים שרצחו את מוחמד אבו-ח'דיר.

חיים אישיים

בן ארי גרוש ואב לשניים מנישואיו בעבר, ולבן נוסף. מתגורר בתל אביב.